9. การควบคุมภายใน

ระบบการตรวจสอบภายในและการควบคุมภายใน

บริษัทได้ตระหนักถึงความสำคัญในการบริหารความเสี่ยงและระบบการควบคุมภายในที่เพียงพอและเหมาะสมกับการดำเนินธุรกิจอย่างต่อเนื่อง
โดยมุ่งเน้นให้มีระบบการควบคุมภายในที่ครอบคลุมในทุกกิจกรรม
รวมทั้งมีเจตนารมณ์ในการดำเนินธุรกิจให้เจริญเติบโตอย่างยั่งยืน โปร่งใส มีคุณธรรม
และสามารถตรวจสอบได้ รวมทั้งการกำหนดภาระหน้าที่
ความรับผิดชอบและอำนาจในการดำเนินการทั้งระดับบริหารและระดับปฏิบัติการอย่างเป็นลายลักษณ์อักษร
โดยครอบคลุมการควบคุมระบบการเงิน การดำเนินการ การใช้ทรัพยากร
การดูแลทรัพย์สินของบริษัท รวมทั้งกฎระเบียบข้อบังคับที่เกี่ยวข้อง
เพื่อให้บริษัทสามารถบริหารงานได้อย่างมีประสิทธิภาพ และประสิทธิผล
สามารถลดหรือป้องกันความเสี่ยงต่าง ๆ รวมทั้งบรรลุวิสัยทัศน์และพันธกิจของบริษัทที่ตั้งไว้
โดยบริษัทมีการดำเนินการที่สำคัญดังนี้

1) องค์กรและสภาพแวดล้อม

บริษัทได้กำหนดวิสัยทัศน์ พันธกิจ ค่านิยม ตลอดจนวัฒนธรรมของบริษัท ให้พนักงานรับทราบ
โดยทั่วถึงกันไว้อย่างชัดเจน เป็นลายลักษณ์อักษร ในส่วนของการกำหนดเป้าหมายการปฏิบัติงาน
ได้มีการทบทวนเป้าหมายการปฏิบัติงานและพิจารณาถึงความเป็นไปได้ของเป้าหมายที่กำหนด
โดยมีการกำหนดให้ใช้ Balanced Scorecard
เป็นเครื่องมือในการวัดและประเมินผลในการปฏิบัติงาน และพิจารณาผลตอบแทนของพนักงาน
บริษัทได้ทำการจัดโครงสร้างกลุ่มธุรกิจ โดยแบ่งออกเป็น 4 สายธุรกิจ
ตามประเภทการดำเนินธุรกิจ เพื่อความชัดเจนและมีประสิทธิภาพในการดำเนินงาน นอกจากนี้
คณะกรรมการบริษัทมุ่งเน้นให้ผู้บริหารดำเนินการเป็นตัวอย่างที่ดี มีศีลธรรม ซื่อสัตย์สุจริต
และปฏิบัติตามจรรยาบรรณธุรกิจอย่างเคร่งครัด
ซึ่งมีข้อกำหนดเป็นแนวทางปฏิบัติไว้อย่างเป็นลายลักษณ์อักษร นอกจากนี้
บริษัทได้สื่อสารให้พนักงานทราบเกี่ยวกับจรรยาบรรณธุรกิจผ่านทาง Intranet ของบริษัท
รวมทั้งกำหนดแนวทางในการปฏิบัติงานของผู้บริหารและผู้ปฏิบัติการทุกระดับ
ตลอดจนกำหนดให้มีการพัฒนาบุคลากรทุกระดับอย่างต่อเนื่อง

2) การบริหารความเสี่ยง

บริษัทได้จัดตั้งคณะกรรมการบริหารความเสี่ยง
เพื่อกำกับดูแลและกำหนดกลยุทธ์ที่จะใช้บริหารความเสี่ยงในการบริหารจัดการในภาพรวมขององค์กร
และมีคณะอนุกรรมการบริหารความเสี่ยงจัดทำแผนบริหารความเสี่ยงสำหรับหน่วยงานที่อยู่ในความรับผิดชอบตามกรอบแนวทางที่กำหนด
โดยแยกพิจารณาความเสี่ยงเป็น 4 ประเภทหลัก ได้แก่ ความเสี่ยงด้านกลยุทธ์
ความเสี่ยงด้านปฏิบัติการ ความเสี่ยงด้านการเงิน และ
ความเสี่ยงด้านการปฏิบัติตามกฎระเบียบ ทั้งนี้ เพื่อให้สอดคล้องกับวิสัยทัศน์และพันธกิจของบริษัท
ตลอดจนกฎระเบียบ ข้อบังคับที่เกี่ยวข้อง

3) การควบคุมการปฏิบัติงานของฝ่ายบริหาร

บริษัทมีการควบคุมการปฏิบัติงาน โดยใช้ Balanced Scorecard
เป็นเครื่องมือในการวัดและประเมินผลในการปฏิบัติงานให้มีความเหมาะสมและเพียงพอ
สามารถตรวจสอบและติดตามได้
และมีการกำหนดนโยบายและขั้นตอนในการปฏิบัติงานที่สำคัญในการดำเนินธุรกิจ
เพื่อใช้เป็นแนวทางในการดำเนินงานของบริษัทให้เป็นไปอย่างมีระบบและมีประสิทธิภาพ
สามารถบรรลุวิสัยทัศน์และพันธกิจของบริษัท รวมทั้งยังได้กำหนดขอบเขต
อำนาจหน้าที่ของฝ่ายบริหารในแต่ละระดับอย่างชัดเจน
โดยมีการแบ่งแยกหน้าที่ความรับผิดชอบออกเป็นกลุ่มธุรกิจเพื่อกระจายการบริหารงานให้มีประสิทธิภาพ
บริษัทได้จัดทำตารางอำนาจอนุมัติพร้อมทั้งปรับปรุงให้เป็นปัจจุบันอย่างสม่ำเสมอ
เพื่อให้เกิดความคล่องตัวในการดำเนินธุรกิจของแต่ละหน่วยงาน
ตลอดจนจัดทำการรายงานผลที่เป็นลายลักษณ์อักษรอย่างสม่ำเสมอ
รวมทั้งมีการนำระบบการจัดเก็บเอกสาร (Document Management System)
เพื่อจัดระเบียบการเก็บเอกสารต่าง ๆ ซึ่งมีผลผูกพันทางกฎหมายของบริษัท
ซึ่งมีอยู่เป็นจำนวนมากให้เป็นระบบ และสามารถจัดหาเอกสารได้อย่างรวดเร็ว และเป็นระบบยิ่งขึ้น
นอกจากนี้ บริษัทยังมีการติดตามการดำเนินงาน
และรายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้มีความถูกต้องและครบถ้วนอย่างสม่ำเสมอ
โดยมีกรรมการหรือผู้บริหารเข้าไปเป็นกรรมการในบริษัทย่อยและบริษัทร่วมเพื่อดูแลการบริหารงานอย่างใกล้ชิด
เพื่อให้มั่นใจว่าเป็นรายการ
ที่เกิดขึ้นจริงที่ดำเนินการตามเงื่อนไขทางธุรกิจปกติทั่วไป ตามประกาศคณะกรรมการตลาดหลักทรัพย์
แห่งประเทศไทย เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน
พ.ศ. 2546

4) ระบบสารสนเทศและการสื่อสารข้อมูล

บริษัทมีการจัดระบบสารสนเทศและช่องทางการสื่อสารที่สามารถเชื่อมโยงกันได้อย่างทั่วถึงทั้งภายในและภายนอก
โดยมีการจัดทำระบบ Intranet และมีเวปไซต์ของบริษัท ที่พนักงานสามารถรับทราบข่าวสาร
หรือประกาศต่าง ๆ ที่บริษัทต้องการสื่อสารให้พนักงานทราบได้อย่างทั่วถึง
ตลอดจนการพัฒนาระบบสารสนเทศอย่างต่อเนื่อง โดยนำระบบ SAP มาใช้
เพื่อเป็นการสร้างโอกาสใหม่ทางธุรกิจและความได้เปรียบเชิงกลยุทธ์
รวมถึงมีการจัดทำการสำรองข้อมูลของระบบสารสนเทศทั้งหมด

5) ระบบการติดตามและประเมินผล

คณะกรรมการบริษัทได้จัดให้มีคณะจัดการ เพื่อติดตามและประเมินผลการดำเนินงานอย่างสม่ำเสมอ
โดยมีเจ้าหน้าที่ตรวจสอบภายในของบริษัททำหน้าที่ตรวจสอบและสอบทานการปฏิบัติงานของหน่วยงานต่างๆ
ภายในบริษัท เพื่อให้มั่นใจได้ว่าหน่วยงานเหล่านั้นมีระบบการควบคุมภายในที่เพียงพอและเหมาะสม
โดยมุ่งเน้นการตรวจสอบในเชิงป้องกันและให้เกิดประโยชน์กับทุกหน่วยงาน
โดยฝ่ายตรวจสอบภายในสามารถปฏิบัติงานได้อย่างมีอิสระ
ตลอดจนเสนอรายงานและแนวทางการแก้ไขได้อย่างตรงไปตรงมาต่อคณะกรรมการตรวจสอบและคณะจัดการ
ทั้งนี้กรณีที่พบข้อสังเกตเกี่ยวกับข้อบกพร่องของระบบ
ควบคุมภายในที่เป็นสาระสำคัญจะมีการสรุปข้อสังเกตดังกล่าวให้หน่วยงานที่เกี่ยวข้องรับทราบเพื่อให้ทำ
การป้องกันและลดความเสี่ยงที่อาจเกิดขึ้น
โดยให้ทำการแก้ไขให้แล้วเสร็จภายในระยะเวลาที่กำหนดไว้
และเพื่อให้ผู้บริหารมีความมั่นใจได้อย่างสมเหตุสมผลว่าบริษัทมีระบบการควบคุมภายในที่เพียงพอและเหมาะสม

ทั้งนี้ ในการประชุมคณะกรรมการบริษัทครั้งที่ 1/2555 วันที่ 23 กุมภาพันธ์ 2555
โดยมีคณะกรรมการตรวจสอบเข้าร่วมประชุมด้วย
คณะกรรมการบริษัทได้ให้ความเห็นชอบตามที่คณะกรรมการตรวจสอบสรุปความเห็นในเรื่องความเพียงพอของระบบการควบคุมภายในด้านต่าง
ๆ ทั้ง 5 ส่วน คือ องค์กรและสภาพแวดล้อม การบริหารความเสี่ยง
การควบคุมการฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตามและประเมินผล โดยมีความเห็นว่า
บริษัทมีการควบคุมภายในที่เพียงพอเหมาะสม
รวมถึงมีการติดตามดูแลการดำเนินงานของบริษัทว่าสามารถป้องกันทรัพย์สินของบริษัทอันเกิดจากกรรมการ
ผู้บริหาร ผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าวจะนำไปใช้โดยมิชอบหรือโดยไม่มีอำนาจ
รวมถึงได้มีการปรับปรุงแก้ไขระบบการควบคุมภายในให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบริษัทบรรลุวิสัยทัศน์และพันธกิจของบริษัทที่กำหนดไว้
และสอดคล้องกับกฎหมายและกฎระเบียบที่เกี่ยวข้อง

นอกจากนี้ จากการตรวจสอบงบการเงินของบริษัทประจำปี 2554 โดยผู้สอบบัญชีของบริษัท
ผู้สอบบัญชีของบริษัทมิได้มีข้อสังเกตเกี่ยวกับระบบการควบคุมภายในในลักษณะที่เป็นสาระสำคัญ
ที่อาจก่อให้เกิดความเสียหายต่อการดำเนินงานของบริษัท แต่ประการใด